b'\n_START_ARTICLE_\nZouk\n_START_PARAGRAPH_\nZouk on musiikkityyli, joka on syntynyt 1980-luvun alussa Amerikassa sijaitsevilla Ranskan hallintoalueilla, tarkemmin Guadeloupessa, Guyanassa ja Martiniquella. Euroopassa zoukin ovat tehneet tunnetuksi yhtyeet Kassav (Kassav\xe2\x80\x99) ja Zouk Machine.\n_START_SECTION_\nZouk-sanan alkuper\xc3\xa4\n_START_PARAGRAPH_\nZouk on Pienilt\xc3\xa4 Antilleilta (Guadeloupesta ja Martiniquelta) per\xc3\xa4isin oleva hyvin rytmik\xc3\xa4s musiikki- ja tanssityyli, joka on syntynyt 1980-luvulla. Tunnetun martiniquelaisen perkussionistin Henri Gu\xc3\xa9donin mukaan kuitenkin 1960-luvulla sanalla zouk viitattiin suosittuihin tanssipaikkoihin. Kolumnisti Michel Thimon on samaa mielt\xc3\xa4; h\xc3\xa4nen mukaansa termi zouk tarkoitti alun perin tietynlaista hieman ep\xc3\xa4tavallista tanssisalia, johon kokoonnuttiin lauantaisin tanssimaan aistillista tanssia, lafoukaa, suosittujen orkesterien tahtiin._NEWLINE_Toisten mukaan sanan alkuper\xc3\xa4 on kauempana historiassa; heid\xc3\xa4n mukaansa zouk on lyhyempi muoto sanasta mazouk, joka tarkoittaa kreolilaista masurkkaa. On my\xc3\xb6s mahdollista, ett\xc3\xa4 zouk tulee kongon sanasta zoka, joka tarkoittaa vartalon liikett\xc3\xa4. Sanan zouk etymologinen alkuper\xc3\xa4 on kuitenkin edelleen ep\xc3\xa4selv\xc3\xa4.\n_START_SECTION_\nZouk-musiikin synty\n_START_PARAGRAPH_\nZouk-musiikin loi Kassav-niminen yhtye 1980-luvun alussa. Kassav perustettiin vuonna 1979, kun Les Vikings de la Guadeloupe -nimisess\xc3\xa4 tanssiorkesterissa soittanut muusikko Pierre-\xc3\x89douard D\xc3\xa9cimus p\xc3\xa4\xc3\xa4tti yhdess\xc3\xa4 toisen antillilaisen muusikon Freddy Marshallin kanssa uudistaa siihen asti soittamaansa musiikkia. Suositusta karnevaalimusiikista pit\xc3\xa4v\xc3\xa4 D\xc3\xa9cimus halusi etsi\xc3\xa4 siihen uusia tekniikoita modernista musiikista. D\xc3\xa9cimus ja Marshall ottivat yhtyeeseen mukaan studiokitaristi Jacob Desvarieux\xe2\x80\x99n, Pierre-\xc3\x89douardin veljen, basisti Georges D\xc3\xa9cimuksen sek\xc3\xa4 muita kabareemuusikoita. N\xc3\xa4in Kassav alkoi v\xc3\xa4hitellen muodostua._NEWLINE_Kassav alkoi ty\xc3\xb6st\xc3\xa4\xc3\xa4 ensimm\xc3\xa4ist\xc3\xa4 albumiaan marraskuussa 1979, ja vuoden 1980 alussa ilmestyi Kassavin ensimm\xc3\xa4inen albumi Love and Ka Dance. N\xc3\xa4in syntyi uusi musiikkityyli, zouk. Uusi \xc3\xa4\xc3\xa4nimailma varsinkin bassossa, koskettimilla ja vaskipuhaltimissa, toi musiikkiin moderniutta ja etenkin iloisuutta. Lyhyesti sanottuna musiikki oli el\xc3\xa4v\xc3\xa4\xc3\xa4 ja tanssittavaa. Kassav alkoi perustamisestaan l\xc3\xa4htien toimia zoukin edell\xc3\xa4k\xc3\xa4vij\xc3\xa4n\xc3\xa4.\n_START_SECTION_\nMillaista zouk on?\n_START_PARAGRAPH_\nZoukin alkuper\xc3\xa4 on beguine-musiikissa tai guadeloupelaisen karnevaalin, mas a sinjanin, rytmeiss\xc3\xa4. Zoukissa k\xc3\xa4ytet\xc3\xa4\xc3\xa4n funkista tutuksi tullutta syntetisaattoria, rock- ja soukous-kitaroita, salsamusiikin vaskipuhaltimia, ja siin\xc3\xa4 voi kuulla vaikutteita my\xc3\xb6s haitilaisesta kompa-musiikista. Zoukia tanssitaan pareittain, ja tanssipartnerit ovat hyvin l\xc3\xa4hell\xc3\xa4 toisiaan. Mies pit\xc3\xa4\xc3\xa4 naista vy\xc3\xb6t\xc3\xa4r\xc3\xb6lt\xc3\xa4 kiinni, ja nainen kietoo k\xc3\xa4sivartensa miehen kaulan ymp\xc3\xa4rille._NEWLINE_My\xc3\xb6hemmin syntyi zoukia hitaampi musiikkityyli zouk love.\n_START_SECTION_\nZouk love\n_START_PARAGRAPH_\nZouk love on yksi zoukin alalajeista. Sen tunnusmerkki on zoukia hitaampi, pehme\xc3\xa4mpi ja aistillisempi rytmi. Suurin osa zouk love -kappaleista on rakkauslauluja. Zouk lovea tanssitaan parin kanssa hyvin l\xc3\xa4hekk\xc3\xa4in ja intohimoisesti._NEWLINE_Patrick Saint-Eloi on kiistattomasti zouk loven t\xc3\xa4rkein edell\xc3\xa4k\xc3\xa4vij\xc3\xa4 Ranskan Antilleilta. H\xc3\xa4n kirjoitti ensimm\xc3\xa4iset suositut zouk love -kappaleet ja lauloi duettona Jocelyne B\xc3\xa9roardin kanssa kappaleen \xe2\x80\x9dPa bizwen pal\xc3\xa9\xe2\x80\x9d, joka on yksi ensimm\xc3\xa4isist\xc3\xa4 zouk love -hiteist\xc3\xa4. Monia hittej\xc3\xa4 julkaissut Jean-Philippe Marth\xc3\xa9ly on toinen t\xc3\xa4rke\xc3\xa4 zouk love -musiikin pioneeri. Ranskassa zouk loven teki tunnetuksi Jocelyne B\xc3\xa9roard hitill\xc3\xa4\xc3\xa4n \xe2\x80\x9dKol\xc3\xa9 S\xc3\xa9r\xc3\xa9\xe2\x80\x9d. Zouk love on yh\xc3\xa4 suosituin zouk-tyyli Antilleilla.\n_START_SECTION_\nZouk b\xc3\xa9ton eli zouk chir\xc3\xa9\n_START_PARAGRAPH_\nZoukin alalaji zouk b\xc3\xa9ton on zouk lovesta poiketen eritt\xc3\xa4in rytmik\xc3\xa4s. Kreoliksi sit\xc3\xa4 kuvataan sanoilla Vr\xc3\xa9y\xc3\xa9 Mont\xc3\xa9, joka tarkoittaa paljon liikkuvaa. Samanlaista rytmikkyytt\xc3\xa4 voi kuulla karnevaalilauluissa. Zouk b\xc3\xa9tonia tanssitaan yleens\xc3\xa4 ilman paria. Kassav teki t\xc3\xa4st\xc3\xa4 musiikkityylist\xc3\xa4 tunnetun 1980-luvulla. Nyky\xc3\xa4\xc3\xa4n zouk love on paljon suositumpaa kuin zouk b\xc3\xa9ton.\n_START_SECTION_\nZouk R&B tai uuden sukupolven zouk\n_START_PARAGRAPH_\nZouk R&B on zoukin muoto, joka on saanut paljon vaikutteita amerikkalaisesta rhythm and blues -musiikista. T\xc3\xa4m\xc3\xa4 tyyli on zouk loven ja R&B:n sekoitus. Suuntaus on syntynyt Pariisissa, ja se on suosittua Ranskassa. Sen tunnettuja edustajia ovat muun muassa Sla\xc3\xaf ja Thierry Cham. Zouk R&B:n tai niin kutsutun amerikkalaistuneen zoukin t\xc3\xa4rkein uranuurtaja on kuitenkin useita hittej\xc3\xa4 julkaissut Jean-Michel Rotin. Joidenkin puristien mielest\xc3\xa4 t\xc3\xa4t\xc3\xa4 zoukin suuntausta pit\xc3\xa4isi nimityksen Zouk R&B sijaan kutsua nimell\xc3\xa4 Zouk Nouvelle G\xc3\xa9n\xc3\xa9ration, \xe2\x80\x9duuden sukupolven zouk\xe2\x80\x9d.\n_START_SECTION_\nZouk ja afrikkalainen musiikki\n_START_PARAGRAPH_\nAfrikkalainen musiikki on vaikuttanut merkitt\xc3\xa4v\xc3\xa4sti zoukiin. Vaikutus n\xc3\xa4kyi Antilleilla 1960-luvulla toimineessa orkesterissa Ryco Jazz, jonka j\xc3\xa4senet olivat afrikkalaisia. Yhtyeen musiikilliset esikuvat, zairelainen rumba ja muut urbaanit rytmit, olivat pohjana my\xc3\xb6s muille my\xc3\xb6hemmin syntyneille antillilaisille yhtyeille. Ryco Jazz oli kuitenkin pikemminkin jazz-orkesteri kuin perinteinen varieteeorkesteri._NEWLINE_Zouk kehittyi hitaasti, aluksi rytmien ja melodioiden yksinkertaistumisella, mink\xc3\xa4 j\xc3\xa4lkeen musiikkiin lis\xc3\xa4ttiin uusia rytmisi\xc3\xa4, melodisia ja instrumentaalisia elementtej\xc3\xa4. T\xc3\xa4m\xc3\xa4 kehitys huipentui Kassavin viimeisimm\xc3\xa4ss\xc3\xa4 tuotannossa kuultavaan hienostuneeseen orkesterin k\xc3\xa4ytt\xc3\xb6\xc3\xb6n. Ympyr\xc3\xa4 on sulkeutunut, sill\xc3\xa4 Kassavin menestys 1990-luvulla on vuorostaan vaikuttanut joidenkin Afrikan maiden populaarimusiikkiin.\n_START_SECTION_\nSoulzouk, freestyle zouk tai brasilialainen zouk\n_START_PARAGRAPH_\nSoulzoukia ei esiinny zoukin kotiseuduilla Antilleilla vaan ainoastaan Brasiliassa. Soulzouk tai freestyle zouk, joka on luotu 2000-luvun alkupuolella, on uusi brasilialainen tapa tanssia zoukia. Uusi tyyli eroaa perinteisest\xc3\xa4 zoukista tanssijan uudessa tavassa seurata musiikkia. T\xc3\xa4m\xc3\xa4 uusi tanssityyli perustuu rytmin lis\xc3\xa4ksi laulun melodiaan, mink\xc3\xa4 vuoksi sit\xc3\xa4 voidaan tanssia zoukin lis\xc3\xa4ksi monien muiden musiikkityylien, kuten rapin tai R&B:n, tahtiin. Mies vie naista k\xc3\xa4siens\xc3\xa4 ja k\xc3\xa4sivarsiensa lis\xc3\xa4ksi my\xc3\xb6s jalkojensa, hartioidensa ja p\xc3\xa4\xc3\xa4ns\xc3\xa4 avulla.'